钦定古今图书集成/明伦汇编/交谊典/第066卷 > 《投蕲州裴员外启》前人
## 钦定古今图书集成/明伦汇编/交谊典/第066卷 > 《投蕲州裴员外启》前人

某启：某月六日，辄以“《著谗书》一通，贡于客次。遂归逆
旅，载轸危途。必恐员外以其姓氏单寒，精神钝滞，汨
在众人之下，遗于繁务之中。”某怀璧经穿，壮年见志。
仲舒养勇，何啻三年；安世补亡，宁惟一箧。其后因从
计吏，遂混时人。愤龙尾以不燋，念鱼腮之屡曝。嵇康
骨俗，徒矜养性之能；李广数奇，岂是用兵之罪。已往
难问，天高不言。去年。牵迫旨甘，留连江徼。虽伤弓之
鸟，诚则恶弦；食姜之虫，未能忘苦。所以远辞蜗舍，来
谒龙门。黍谷棠阴，方谐志愿。荷衣蕙带，不柰风霜。负
所业以长嗟，向良工而有谓。昔也松苖各性，已知难
进之由；今则火木相生，未测自焚之理。谨启。